Фирмите, издирващи длъжници, взимат от 1 до 40% от дължимата сума – Труд
Фирмите, издирващи длъжници, взимат от 1 до 40% от дължимата сума
23.12.2015 • 09:51
В нашия сектор няма регулации, действаме по законите на джунглата. Това призна в студиото на Нова телевизия Райна Миткова, председател на браншовата асоциация на колекторските фирми.
Тя отрече, че при прибиране на вземания, техните членове нямат право да начисляват допълнителни суми и взимат точно толкова, колкото дължи. „Целта ни е да съберем дълга извънсъдебно, така се пестят пари”, допълни Миткова.
Според нея, ако се отиде на съдебно търсене на дълга, сумата нараства, тъй като само за адвокати се плащат по 300 лева, отделно има и разходи за съдебни разноски. „Мая Манолова е била подведена, ако се забрани на колекторските фирми да събират дългове , всичко ще се прави по съдебен път, а това ще е по-скъпо”, обясни представителката на колекторските фирми.
Тя твърди, че комисионната варира между 1 и 40% в зависимост от случая. „Но това е по-малко, ако ползвате съдебната система, за да съберат кредиторите парите си”, смята Миткова. Тя обясни, че се разграничават от лошите компании, които използват груби подходи.